રિયલ એસ્ટેટ ઇન્વેસ્ટમેન્ટ ટ્રસ્ટ મુચ્યુઅલ ફન્ડની જેમ કામગીરી બજાવે છે. એ રોકાણકારો પાસેથી ભંડોળ ભેગું કરીને એનું રિયલ્ટીમાં રોકાણ કરે છે અને એમાંથી ઊપજતી આવકને આ રોકાણકારોમાં વહેંચે છે. જોકે સેબીએ આવા રિયલ્ટી ટ્રસ્ટ માટેની ડ્રાફ્ટ ગાઇડલાઇન્સ બહુ પહેલાં ઇશ્યુ કરી હતી, જેનાં આખરી ધોરણો હજી ફાઇનલ થવાનાં બાકી છે. સરકારી આંકડા મુજબ ૭૮૮ લાખ ઘરમાંથી ૧૧ ટકા ઘર એટલે કે ૮૦ લાખ જેટલાં ઘર ખાલી પડ્યાં છે, જે રોકાણકારોએ ભાવ વધવાની આશાએ રાખી મૂક્યાં છે. રિયલ્ટી ટ્રસ્ટ આવાં ઘર ખરીદી એને રેન્ટ પર આપવાનું શરૂ કરી શકે છે. વિદેશોમાં રિયલ એસ્ટેટ ઇન્વેસ્ટમેન્ટ ટ્રસ્ટનો ખ્યાલ પ્રચલિત છે અને એના મારફત થતી નિયમિત આવકને લીધે પેન્શન ફન્ડો પણ એમાં રોકાણ કરતાં હોય છે.